b'\n_START_ARTICLE_\nVelika nagrada Tunisa 1933\n_START_SECTION_\nPred dirko\n_START_PARAGRAPH_\nPo februarski dirki Grand Prix de Pau, so se dirka\xc4\x8di preselili v severno Afriko. V bli\xc5\xbeini zgodvinskega mesta Kartagina, ki je bilo tedaj pod francoskim protektoriatom, je bilo 12,714 km dirkali\xc5\xa1\xc4\x8de z veliko hitrimi ovinki, ki so povezovali dolge ravnine, z izjemo ene zanke, ki je vodila na \xc5\xa1tarto-ciljno ravnino dolgo 3,5\xc2\xa0km, toda upo\xc4\x8dasnjeno s \xc5\xa1ikano tik pred \xc5\xa1tartno-ciljno \xc4\x8drto. Dirka je bila dolga sedemintrideset krogov, kar je pomenilo 470\xc2\xa0km. Dirkali\xc5\xa1\xc4\x8de in pravila se niso spremenila glede na lanskoletno dirko, sprememba pa je bila v izbiri organizatorja dirke, da lahko na dirki nastopijo le povabljeni dirka\xc4\x8di, podobno kot na dirki za Veliki nargadi Monaka. \xc5\xbde tradicionalna posebnost dirke je, da je potekala pod pravili Formula Libre, se pravi brez omejitve maksimalne mase dirkalnikov ali delovne prostornine motorjev. S tem so na hitrem dirkali\xc5\xa1\xc4\x8du \xc5\xbee takoj odpadli vsi manj\xc5\xa1i dirkalniki, zato so sodelovali le dirka\xc4\x8di z ve\xc4\x8djimi in mo\xc4\x8dnej\xc5\xa1imi dirkalniki. Zmagovalec je dobil denarno nagrado 40.000 frankov, drugi 25.000, tretji 15.000, \xc4\x8detrti 8.000 in peti 5.000 frankov.\n_START_SECTION_\nPrijavljeni dirka\xc4\x8di\n_START_PARAGRAPH_\nMed tem, ko je bila prva dirka sezone Grand Prix de Pau bolj lokalnega zna\xc4\x8daja z ve\xc4\x8dinoma doma\xc4\x8do udele\xc5\xbebo, pa je lista prijavljenih dirka\xc4\x8dev za Veliko nagrado Tunizije vsebovala vse najbolj\xc5\xa1e dirka\xc4\x8de in mo\xc5\xa1tva, na njej je bil \xc5\xa1tirindvajset dirka\xc4\x8dev iz osmih dr\xc5\xbeav. Italijanski dirkalnike so poslali iz Genove, Raymond Sommer je svojega Maseratija 8CM poslal iz Neaplja, kot tudi mo\xc5\xa1tveni kolega Goffredo Zehender svojega Maseratija 8C. Luigi Fagioli je z enakim dirkalnikom kot edini nastopal v tovarni\xc5\xa1kem mo\xc5\xa1tvu Officine Alfieri Maserati. Iz Neaplja je svoj belo obarvan dirkalnik Alfa Romeo Monza poslal tudi edini nem\xc5\xa1ki dirka\xc4\x8d na dirki, Paul Pietsch. Scuderio Ferrari, tudi z dirkalniki Monza, sta zastopala Baconin Borzacchini in Tazio Nuvolari, slednjemu so delovno prostornino dirkalnika pove\xc4\x8dali na 2,6 L. Achille Varzi, zmagovalec dirke v prej\xc5\xa1njih dveh letih, je nastopil v tovarni\xc5\xa1kem mo\xc5\xa1tvu Automobiles Ettore Bugatti z dirkalnikom Bugatti T51, ki so ga pripreljali iz Marseilla. Nastopili so tudi trije \xc5\xa1vicarski dirka\xc4\x8di, Karl Waldthausen in Julio Villars iz mo\xc5\xa1tva Scuderia Villars ter Louis Braillard, ob tem pa \xc5\xa1e ve\xc4\x8d privatnikov z Bugattiji in Alfami Romeo Monza.\n_START_SECTION_\nProsti treningi\n_START_PARAGRAPH_\nPrvi dan prostih treningov je bil v \xc4\x8detrtek. Grof Stanis\xc5\x82as Czaykowski je moral trening prekiniti, zaradi dolgega popravila dirkalnika. Tudi Marcel Lehoux je imel podobne te\xc5\xbeave, saj so morali na njegovem dirkalniko menjati bate, kar je njegove mehanike zaposlovalo polna dva dneva vklju\xc4\x8dno z no\xc4\x8djo. V petek je bilo bolj sve\xc5\xbee, kar je koristilo tako dirka\xc4\x8dem, kot tudi pnevmatikam. \xc5\xa0vicarski baron Karl Waldthausen je postavil najbolj\xc5\xa1i \xc4\x8das s povpre\xc4\x8dno hitrostjo 140 km/h. Julio Villars se je \xc5\xbee po nekaj krogih ustavil ob stezi, a pu\xc5\xa1\xc4\x8danje vode so kmalu popravili. Tazio Nuvolari je neuradno postavil rekord steze s povpre\xc4\x8dno hitrostjo kroga 155\xc2\xa0km/h. Raymond Sommer s te\xc5\xbeko pri\xc4\x8dakovanim novim Maseratijem 8CM ni bil zadovoljen, saj ni imel dobrega oprijema s stezo, dirkali so tudi Braillard, Zanelli, Brunet, Zehender, Hartmann, Borzacchini, Fagioli in Premoli. Fr\xc3\xa9d\xc3\xa9ric Toselli je prevrnil svoj dirkalnik, toda ni se po\xc5\xa1kodoval. Sode\xc4\x8d po rezultatih treningov, je bil Nuvolari z izbolj\xc5\xa1anim dirkalnikom Monza prvi favorit dirke.\n_START_SECTION_\nDirka\n_START_PARAGRAPH_\n\xc5\xa0tart dirke je bil v nedeljo ob poldveh popoldne. \xc5\xa0tartna vrsta je dolo\xc4\x8dena z \xc5\xberebom \xc5\xa1tevilk, dirka\xc4\x8di so bili nato razporejeni v tri vrste po sedem dirka\xc4\x8dev glede na iz\xc5\xberebane \xc5\xa1tevilke. L\xc3\xa1szl\xc3\xb3 Hartmann, ki je iz\xc5\xberebal najbolj\xc5\xa1i \xc5\xa1tartni polo\xc5\xbeaj, se ni pojavil na \xc5\xa1tartu._NEWLINE_Braillard je \xc5\xa1tartal najbolje in vodil do polovice prvega kroga, ko ga je uspel prehiteti Borzacchini, po nekaj krogih pa se je na prvo mesto prebil Nuvolari. \xc5\xbde v prvih krogih je odpeljal krog s povpre\xc4\x8dno hitrostjo 149,089\xc2\xa0km/h, oba Ferrarijeva dirka\xc4\x8da pa sta se po\xc4\x8dasi oddaljevala od konkurence. Hitro dirkali\xc5\xa1\xc4\x8de je kmalu zahtevalo prve \xc5\xbertve, Braillard je moral na ve\xc4\x8d postankov zaradi te\xc5\xbeav s cilindri, Raymond Sommer pa je z novim dirkalnikom Maserati 8CM celo kot prvi odstopil v petem krogu, dva kroga kasneje pa sta odstopila \xc5\xa1e Stanis\xc5\x82as Czaykowski in Marcel Lehoux. V sedmem krogu je vodilni Nuvolari postavil najhitrej\xc5\xa1i krog dirke z 5:05 in povpre\xc4\x8dno hitrostjo 150,066\xc2\xa0km/h. Luigi Premoli je v naslednjem krogu odstopil zaradi okvare menjalnka na dirkalniku lastne izdelave, po odstopu edinega tovarni\xc5\xa1kega dirka\xc4\x8da mo\xc5\xa1tva Automobiles Ettore Bugatti, Achilla Varzija, v enajstem krogu, pa sta imela vodilna Ferrarijeva dirka\xc4\x8da prosto pot do dvojne zmage. Po ve\xc4\x8d postankih je Luigi Fagioli dokon\xc4\x8dno odstopil v dvanajstem krogu, Robert Brunet in Jean Gaupillat pa sta oba odstopila v petnajstem krogu zaradi padca pritiska olja na njunih dirkalnikih Bugatti T51._NEWLINE_Nuvolari je \xc5\xa1e vedno zanesljivo vodil, sledili so mu Borzacchini, Etancelin, Villard, Waldthausen, Zehender, Zanelli, Moll in Pietsch. Vodilni italijanski dirka\xc4\x8d je prvih dvajset krogov odpeljal v \xc4\x8dasu 1:46:26, kar je pomenilo povpre\xc4\x8dno hitrost 143,446\xc2\xa0km/h, krog kasneje pa je odstopil \xc5\xa1e \xc3\x89tancelin z okvaro zadnjega vpetja. Karl Waldthausen se je v istem krogu ustavil na stezi tik po postanku v boksih, ker so njegovi mehaniki po dolivanju goriva pozabili ponovno odpreti dovod goriva. \xc5\xa0vicarski dirka\xc4\x8d je izgubljal dragocene minute, ko je njegov mehanik Herrman Schwarz tekel tristo metrov do dirkalnika, ugotovil vzrok okvare in jo odpravil. V petindvajsetem krogu je stezo zajela huda nevihta. Sicer dobro in razmeroma varno dirkali\xc5\xa1\xc4\x8de, ki je omogo\xc4\x8dalo dirkanje pri visokih hitrostih, je v trenutku postalo zelo spolzko in nevarno zaradi ploh in mo\xc4\x8dnega vetra. Zato so morali dirka\xc4\x8di vidneje zmanj\xc5\xa1ati hitrosti in lanski rekord steze 5:03 Louisa Chirona je ostal nepremagan. Villars, ki je nekaj \xc4\x8dasa dr\xc5\xbeal \xc4\x8detrto mesto, je v enem od ovinkov zdrsnil s proge in izgubil en krog prti vodilnemu dirka\xc4\x8du. Kasneje se je \xc5\xa1e zavrtel, ko ga je presenetila nenadna ploha. Tretje mesto je dr\xc5\xbeal nem\xc5\xa1ki dirka\xc4\x8d Pietsch._NEWLINE_Po tridesetih krogih je \xc5\xa1e vedno vodil Nuvolari, ki je zdaj dirkal s povpre\xc4\x8dno hitrostjo 136,75\xc2\xa0km/h, Borzacchini je zaostajal \xc5\xa1tiri sekunde, sledili pa so jima \xc5\xa1e Zehender, Waldthausen, Pietsch in Moll. V naslednjih krogih Pietsch ni mogel slediti Waldthausenu in je zaostal. V zadnjem krogu je Nuvolari nekoliko upo\xc4\x8dasnil in Borzacchini se mu je lahko pribli\xc5\xbeal, na koncu je bila razlika le 0,2 sekunde. Oba Ferrarijeva dirka\xc4\x8da sta za krog ali ve\xc4\x8d prehitela vse konkurente, Zehender je bil v svojem debiju z Maseratijem tretji z dvanajstimi minutami zaostanka, Waldthausen je bil le tri sekunde za njim, brez te\xc5\xbeav ob postanku bi bil brez te\xc5\xbeav tretji. Zaradi pravila, da vsi dirka\xc4\x8di, ki \xc5\xa1e dirkajo, odpeljejo polnih sedemintrisedet krogov (kasneje so to pravilo ukinili zaradi nevarnosti), so dolgo po dvojni zmagi Ferrarijev, Falchetto, Toselli, Pietsch in Zanelli \xc5\xa1e vedno dirkali. Guy Moll, ki je v predzadnjem krogu obstal na stezi brez goriva, je bil vseeno uvr\xc5\xa1\xc4\x8den na deveto mesto, prav tako sta bila za njim uvr\xc5\xa1\xc4\x8dena tudi Villars in Braillard.'